פדורה (הפצת לינוקס)

היסטוריה

פרויקט פדורה נוסד בשנת 2003, לאחר שהופסק הפיתוח של Red Hat Linux. למשתמשים בשימוש מסחרי הומלץ לעבור לגרסה המסחרית Red Hat Enterprise Linux - RHEL - של "רד האט", בעוד שפדורה הפכה להפצה.

מאגרי חבילות

עד גרסת פדורה קור 6 היו שני מאגרי חבילות ראשיים - פדורה קור (אנגלית: "Fedora Core" - כשם ההפצה) שהכיל את חבילות הבסיס הדרושות למערכת ההפעלה יחד עם החבילות שהגיעו בדיסק ההתקנה (ותוחזק על ידי "רד האט") ופדורה אקסטראס (אנגלית:"Fedora Extras") שהכיל חבילות נוספות ונכלל עם ההפצה החל מגרסת פדורה קור 3 (מאגר זה תוחזק על ידי הקהילה). בגרסאות שקדמו לפדורה קור 3 שימש מאגר אחר בשם fedora.us שהיה לבסיס של פדורה אקסטראס (אך בניגוד לאקסטראס יכל לשנות/לשכתב חבילות ממאגרי הקור).

מקור השם

השם נלקח מתוך "פדורה לינוקס" - פרויקט קהילתי שסיפק תכנות עזר עבור Red Hat Linux - ומכובע הפדורה הנמצא על "איש הצללים" בלוגו של Red Hat. בסופו של דבר פדורה לינוקס נהיה פרויקט פדורה. Red Hat הסתבכה מעט בגלל השם, עם היוצרים של תוכנת ניהול אחסון מידע פדורה, שעליו Red Hat ניסתה להבטיח סמל מסחרי. לפעמים מייחסים לפדורה את השם "פדורה לינוקס" למרות שזהו לא שם רשמי.
אחרי גרסת פדורה קור 6 הוחלט למזג בין מאגרי האקסטראס לבין הקור, החלטה שיושמה עם יציאת פדורה 7 - לפיכך הושמטה הסיומת "קור" משם ההפצה.

סקירה כללית

פדורה מופצת על גבי תקליטור Live CD בודד (פדורה 7 הייתה הגרסה אחרונה שהופצה באופן רשמי על גבי תקליטורי CD, ועד פדורה 11 היא הופצה באופן רשמי על גבי תקליטורי DVD). כמו כן קיימים גם תקליטורי DVD ותקליטורי CD. התקנה דרך הרשת בעזרת HTTP ,FTP ו-NFS נתמכת באמצעות תמונת דיסק מינימלית (שוקלת בסביבות 100MB), או עם BFO, פרויקט המאפשר את העלאת המערכת דרך הרשת בלבד עם תמונת דיסק בגודל של כמה מגה בתים בודדים.
פדורה מכוונת להיות קלה להתקנה ולהגדרה, בעזרת ערכת תכנות התקנה והגדרה (הנקראת Anaconda). כברירות מחדל - GNOME היא סביבת העבודה הגרפית (סביבת העבודה KDE נכללת כאפשרות בזמן ההתקנה או לאחר מכן) ו-GRUB הוא מנהל האתחול. מערכת הקבצים היא ext4 על LVM ומערכת ניהול החבילות היא RPM. החל מפדורה 10 נוספה גם תמיכה ב-ext4, ומפדורה 11 היא ברירת המחדל .
התקנת פדורה נעשית, לרוב, באמצעות Live CD. מאגרי החבילות של ההפצה זמינים דרך רשת האינטרנט וכוללים תכנות המשלימות את ההפצה. קיימים גם מאגרי חבילות לא רשמיים, אשר מספקים חבילות נוספות שלא ניתנות על ידי ההפצה, בדרך כלל בגלל בעייתזכויות יוצרים ופטנטים במדינות מסוימות.
עד לגרסה 22, ניהול החבילות התבצע על ידי YUM. החל מגרסה זו ישנו שימוש במנהל חבילות מתקדם יותר הקרוי DNF, שהוצג בהפצה עוד בגרסה 18 שלה . כמו כן, ישנו שימוש בממשק גרפי- PackageKit. מתחזקי החבילות השונים מספקים עדכונים בקביעות.

גרסאות לא מתוחזקות

פדורה קור 1 היא הגרסה הראשונה של פדורה. היא יצאה ב-6 בנובמבר 2003 תחת השם Yarrow. גרסה זו התבססה על גרסה 9 של Red Hat Linux ונכללו בה ליבת לינוקס בגרסה 2.4.19 וסביבות שולחן העבודה GNOME בגרסה 2.4.0-1 ו-KDE בגרסה 3.1.4-6.
פדורה קור 2 יצאה ב-18 במאי 2004. הגרסה נקראה Tettnang וכללה (לראשונה) גרסה 2.6 של ליבת לינוקס. חידוש נוסף היה הכללת טכנולוגיית האבטחה SELinux בהפצה, אם כי גרסה זו הגיעה לא-מופעלת בברירת מחדל, עקב חשש לשינוי קיצוני באופן העבודה של פדורה קור (בגרסאות הבאות של פדורה SELinux היה מופעל כברירת מחדל). בפדורה קור XFree86 הוחלף ב-X.org החדש - מיזוג של היציאה הרשמית הקודם של X11R6 (גרסה XFree86 4.4.0rc2) שבנוסף כללה מספר עדכונים לספריות Xrender ,Xft ,Xcursor ,fontconfig וכן מספר שיפורים חשובים נוספים.
פדורה קור 3 יצאה ב-8 בנובמבר 2004 בשם Heidelberg. גרסה זו כללה, לראשונה, את הדפדפן פיירפוקס. כמו כן, GRUB החליף את Lilo בתור מנהל Boot Loader. לראשונה הופעל SELinux כברירת מחדל, אך כלל מדיניות אבטחה פחות נוקשה מבמקור. כמו כן, לראשונה נכלל בהפצה מאגר החבילות פדורה אקסטרס.
פדורה קור 4
פדורה קור 4 יצאה ב-13 ביוני 2005. שם הגרסה היה Stentz. גרסה זו הציגה את ערכת הנושא Clearlooks (אשר התבססה על Bluecurve של Red Hat) כברירת מחדל. Xen, תוכנת קוד פתוח להרצת מערכות הפעלה במכונה וירטואלית, הוצגה בגרסה זו, וכן גם חבילת התוכנות המשרדית OpenOffice.org בגרסה 2.0. בנוסף, לראשונה נוספה תמיכה למעבדי PowerPC.
פדורה קור 5 יצאה ב-20 במרץ 2006. שם ההוצאה הוא Bordeaux. זו הגרסה הראשונה שכללה את ערכת הכלים מונו ותוכנות שנכתבו בעזרתה כמו beagle (ממשק גרפי לחיפוש), f-spot (לניהול תמונות) ו-Tomboy (לעריכת רשימות). כמו כן הוצגו כלים חדשים לעדכון וניהול חבילות, כגון pup ו-pirut, שהחליפה את חבילות הגדרות המערכת system-config-packages. לראשונה הושמטו ספריות LinuxThreads הארכאיות, אשר הוחלפו ב-Native POSIX Thread Library.
פדורה קור 6, המכונה Zod, יצאה ב-24 באוקטובר 2006. בגרסה זו הוצגה תמיכה ב-Compiz (מנהל קומפוזיציה הגרפית עבור מנהל החלונות X) ו-AIGLX (המאפשרת אפקטים נתמכי האצה גרפית בשולחן עבודה). הנהלת הפרויקט הודיעה על הפסקת התחזוקה של גרסה זו החל מתאריך 7 בדצמבר 2007.
פדורה 7, או Moonshine, יצאה ב-31 במאי 2007. השינוי העיקרי בין פדורה קור 6 לפדורה 7 הוא שבפדורה 7 מוזגו לראשונה מאגרי הקור והאקסטרס. בנוסף נכללו כלים חדשים שאפשרו למשתמש לבנות את ההפצה מחדש לפי צרכים אישיים ולכלול בה חבילות לפי בחירה, ממאגר החבילות הרשמי וממאגרי חבילות צד שלישי. אופציית החלפת משתמשים מהירה הובנתה בצורה מלאה והופעלה כברירת-מחדל. בנוסף, נוספו כלים חדשים לעיצוב ותיקון מדיניות SELinux.
הנהלת הפרויקט הודיעה על הפסקת התחזוקה של גרסה זו החל מתאריך 13 ביוני 2008.
פדורה 8, או Werewolf, יצאה ב-8 בנובמבר 2007. גרסה זו כללה, לראשונה, את תוכנת שירותי השמע PulseAudio כברירת מחדל. בנוסף נכללים בה CodecBuddy (כלי המציע תחליפי תוכנה חופשית למשתמשים באפליקציות קנייניות, ומאפשר התקנת קודקים על-פי, Icedtea (תחליף קל-משאבים לסביבת הג'אווה OpenJDK), כמו כן גרסה זו כללה לראשונה את מערכת הקבצים ntfs שבחלונות, תוכנה לעיצוב מדיניות חומת האש המובנית וכלי ניהול רשת משופר. כמו כן מוצע עיצוב טפט ייחודי לשולחן העבודה - אשר משתנה בהתאם לשעות היום.
פדורה 9, או "Sulphur". יצאה ב-13 במאי 2008. גרסה זו כוללת שיפורי ביצועים בעליית המערכת, יכולת pre-upgrade המאפשרת חיסכון בזמן ההתקנה כשמעדכנים מגרסאות פדורה קודמות, תמיכה במערכת הקבצים ext4, עדכוני גרסאות לתוכנות השונות, שיפורי אבטחה ושיפורים בתמיכה ברשת.
פדורה 10, או "Cambridge". יצאה ב-25 בנובמבר 2008. גרסה זו כוללת רקע חדש שנקרא "השמש", חיבור לרשת אלחוטית בדומה לפדורה 9, גרפיקה חדשה ומהירה, תמיכה חזקה יותר במצלמות אינטרנט, גנו גרסת 2.24, KDE גרסה 4.1.2, כוללת סביבת סוכר, תמיכה במערכת הקבצים ext4 ועוד.
פדורה 11, או "Leonidas". יצאה ב-9 ביוני 2009. גרסה זו הייתה הראשונה בה הגרפיקה נוצרה בהשראת השם ולא לפי הצבעה של משתמשים. גרסה זו כללה את מערכת הקבצים ext4 כברירת מחדל, שיפורים בזמן עליית המערכת, גנום בגרסה 2.26, דרייבר חופשי חדש למאיצים גרפיים של nvidia בשם Nouveau ושיפורים נוספים אחרים.

הפצות מבוססות-פדורה

RHEL המסחרי של "רד האט" מתבסס על גרסאות של פדורה. בשל-כך הושמעה ביקורת שלפיה משתמשי פדורה מהווים, למעשה, בודקי בטא (Beta Testers) עבור "רד האט".
הפצות נוספות המתבססות על פדורה כוללות את ASPLinux (הפצה רוסית הכוללת תוכנת התקנה משלה, התקני-תוכנה בקוד סגור וקודקים קנייניים לאודיו ווידאו), Aurora SPARC Linux (הפצה המותאמת ל-SPARC - ארכיטקטורת מעבדים פתוחה), Berry Linux (הפצת LiveCD עם תמיכה ביפנית ובאנגלית), BLAG Linux and GNU (הפצה מינימלית של תקליטור CD בודד עם מנהל החבילות APT של דביאן), Ekaaty (הפצה ברזילאית), FoX Linux (הפצה שבסיסה באטליה ומיועדת לצורכי שימוש ביתי בסיסיים), LinuxTLE (הפצה שמפיק NECTEC - ארגון ממשלתי בתאילנד), Linux XP (הפצה מסחרית שמדמה את סביבת העבודה של מערכת ההפעלה חלונות), MythDora (הפצה למחשב מדיה סלוני הכוללת את תוכנת MythTV) ו-Yellow Dog Linux (הפצה המיועדת לפלטפורמת PowerPC ושניתנת, כמו-גם פדורה, להרצה ב-פלייסטיישן 3). כמו כן, גרסה מצומצמת של פדורה מיועדת לשמש כמערכת ההפעלה במחשבי XO-1 של פרויקט OLPC ("מחשב אחד לכל ילד").